जेवर हवाई अड्डा जैसी कई योजनाओं की तैयारी थी लेकिन कांग्रेस ने अड़ंगा लगाया: मायावती
जेवर हवाई अडडे के उद्घाटन के बाद मायावती ने ट्वीट किया, ''बसपा सरकार गौतमबुद्ध नगर के जेवर क्षेत्र में ताज अंतरराष्ट्रीय हवाई अड्डा एवं विमानन केंद्र तथा नोएडा से बलिया तक 8-लेन की गंगा एक्सप्रेस-वे आदि परियोजनाओं की मार्फत उत्तर प्रदेश में रोजगार एवं विकास को नया आयाम दे रही थी, लेकिन पूरी तैयारी के बावजूद कांग्रेस सरकार ने अड़ंगा लगाकर असहयोग किया।''
लखनऊ: बहुजन समाज पार्टी (बसपा) की प्रमुख मायावती ने गुरुवार को आरोप लगाया कि जेवर अंतरराष्ट्रीय हवाई अडडे जैसी कई विकास परियोजनाओं को अमली जामा पहनाने की उनकी पार्टी की सरकार ने तैयारी की थी लेकिन उस समय कांग्रेस सरकार ने अड़ंगा लगाकर असहयोग किया था। उन्होंने जेवर हवाई अडडे का चुनाव के समय शिलान्यास किये जाने पर सरकार की नीयत और नीति पर शक जताया हैं।जेवर हवाई अडडे के प्रधानमंत्री नरेंद्र मोदी द्वारा उदघाटन किये जाने के बाद मायावती ने ट्वीट किया, ''बसपा सरकार गौतमबुद्ध नगर के जेवर क्षेत्र में ताज अंतरराष्ट्रीय हवाई अड्डा एवं विमानन केंद्र तथा नोएडा से बलिया तक 8-लेन की गंगा एक्सप्रेस-वे आदि परियोजनाओं की मार्फत उत्तर प्रदेश में रोजगार एवं विकास को नया आयाम दे रही थी, लेकिन पूरी तैयारी के बावजूद कांग्रेस सरकार ने अड़ंगा लगाकर असहयोग किया।''उन्होंने कहा ,''पहले सपा एवं अब भाजपा सरकार का कार्यकाल गुजरने के लगभग एक दशक बाद इन महत्त्वाकांक्षी योजनाओं का शिलान्यास हुआ है, जबकि विकास के ऐसे कामों को समय से शुरू होकर पूरा भी हो जाना चाहिए था। किन्तु अब चुनाव के समय इसकी नींव रखे जाने पर सरकार की नीयत एवं नीति पर शक उठना स्वाभाविक है।''बसपा नेता ने कहा, ''साथ ही, बिना उचित मुआवजा एवं पुनर्वासन के भूमि अधिग्रहण के प्रति माननीय अदालत ने भी नाराजगी जाहिर कर इस सम्बंध में कड़े निर्देश दिए हैं। सरकार चाहे किसी की हो, बसपा उत्तर प्रदेश की गरीबी, बेरोजगारी, पिछड़ेपन एवं पलायन से मुक्ति की हमेशा पक्षधर एवं प्रदेश के समग्र विकास की समर्थक रही है।'' गौरतलब है कि गुरुवार को प्रधानमंत्री नरेंद्र मोदी ने गौतमबुद्धनगर के जेवर में अंतरराष्ट्रीय हवाई अडडे का उदघाटन किया है। एक तरफ तो हवाई अडडे बेच रही हैं दूसरी तरफ नये बना रही हैं सरकार :अखिलेश समाजवादी पार्टी (सपा) के राष्ट्रीय अध्यक्ष अखिलेश यादव ने गुरुवार को जेवर अंतरराष्ट्रीय हवाई अडडे के उद्घाटन पर सरकार पर निशाना साधते हुये कहा कि यह कैसी सरकार हैं जो एक तरफ तो हवाई अडडे बेच रही है तो दूसरी तरफ नया बना रही हैं। उन्होंने कहा कि यदि लोग अपना मन बना लें, तो 2022 के उत्तर प्रदेश विधानसभा चुनाव में भाजपा को ऐतिहासिक हार का सामना करना पड़ेगा क्योंकि जनता को इतना दुख तकलीफ किसी सरकार ने नही दी होगी, जितनी भाजपा सरकार ने दी है। पूर्व मुख्यमंत्री ने यहां सपा के सहयोगी दल जनवादी पार्टी सोशलिस्ट की जनक्रांति महारैली में कहा,''भारतीय जनता पार्टी के लोग आज शिलान्यास करने गये हैं। यह कैसे भारतीय जनता पार्टी के लोग हैं जो एक तरफ तो हवाई अडडा बेच रहे हैं दूसरी तरफ हवाई अडडा बना रहे हैं । कौन भरोसा करेगा इनकी बातों पर।'' सपा प्रमुख यादव ने कहा,''भाजपा ने कहा था कि हवाई चप्पल से चलने वाला हवाई जहाज से चलेगा। ऐसे कितने गरीब हैं जिन्होंने हवाई जहाज से यात्रा की है? देश में जितने भी हवाई अड्डे हैं सब घाटे में हैं । दिल्ली का हवाई अड्डा कई हजार करोड़ रूपये के घाटे में हैं। एयर इंडिया घाटे में है। निजी एयरलाइन भी घाटे में हैं । यह नया हवाई अड्डा इस लिये बन रहा है कि जब यह बनकर तैयार हो जायेगा भारतीय जनता पार्टी उसको भी बेच देगी।’’ यादव ने कहा,‘‘ सरकारी संस्थान बिकने लगेंगे तो आने वाली पीढ़ी के भविष्य का क्या होगा? उन्हें नौकरी कौन देगा, उनको रोजगार कौन देगा। अगर सरकारी संस्थान बिक जायेंगे तो आरक्षण कौन देगा?’’